ข้อบัญญัติองค์การบริหารส่วนตำบลห้วยแก เรื่อง กำหนดค่าตอบแทนการตรวจแบบแปลนการก่อสร้างหรือดัดแปลงอาคาร พ.ศ. 2558 
ข้อบัญญัติองค์การบริหารส่วนตำบลห้วยแก
ข้อบัญญัติองค์การบริหารส่วนตำบลห้วยแก
เรื่อง
กำหนดค่าตอบแทนการตรวจแบบแปลนการก่อสร้างหรือดัดแปลงอาคาร
พ.ศ. ๒๕๕๘[๑]
 

โดยที่เป็นการสมควรตราข้อบัญญัติองค์การบริหารส่วนตำบลห้วยแก
ว่าด้วยการกำหนดค่าตอบแทนการตรวจแบบแปลนการก่อสร้างหรือดัดแปลงอาคาร

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ และมาตรา ๖๔ ทวิ แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติม
โดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ องค์การบริหารส่วนตำบลห้วยแก
โดยความเห็นชอบของสภาองค์การบริหารส่วนตำบลห้วยแกและนายอำเภอชนบท จึงตราข้อบัญญัติไว้
ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลห้วยแก
เรื่อง กำหนดค่าตอบแทนการตรวจแบบแปลนการก่อสร้างหรือดัดแปลงอาคาร พ.ศ. ๒๕๕๘

ข้อ
๒ ข้อบัญญัตินี้ให้ใช้บังคับในเขตองค์การบริหารส่วนตำบลห้วยแก
ตั้งแต่วันที่ได้ประกาศไว้โดยเปิดเผย ณ
ที่ทำการขององค์การบริหารส่วนตำบลห้วยแกแล้วสิบห้าวัน

ข้อ
๓ บรรดากฎ ระเบียบ ข้อบัญญัติ ประกาศ
หรือคำสั่งอื่นใดในส่วนที่ได้ตราแล้วในข้อบัญญัตินี้หรือซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ
๔ ในข้อบัญญัตินี้
เจ้าพนักงานท้องถิ่น หมายถึง
นายกองค์การบริหารส่วนตำบลห้วยแก
เจ้าหน้าที่ผู้ตรวจแบบแปลนก่อสร้างหรือดัดแปลงอาคาร
หมายถึง ผู้ซึ่งเจ้าพนักงานท้องถิ่นแต่งตั้งให้เป็นเจ้าหน้าที่
หรือช่างผู้ตรวจแบบแปลนก่อสร้าง หรือดัดแปลงอาคาร
นายช่าง หมายถึง
ผู้ซึ่งเจ้าพนักงานท้องถิ่นแต่งตั้งให้เป็นนายช่าง
นายตรวจ หมายถึง
ผู้ซึ่งเจ้าพนักงานท้องถิ่นแต่งตั้งให้เป็นนายตรวจ

ข้อ
๕ ให้องค์การบริหารส่วนตำบลห้วยแก หักเงินค่าธรรมเนียมการตรวจแบบแปลนก่อสร้างหรือดัดแปลงอาคารที่ได้รับจากผู้ขอรับใบอนุญาตหรือผู้แจ้งตามมาตรา
๓๙ ทวิ แห่งพระราชบัญญัติควบคุมอาคาร พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ เป็นจำนวนร้อยละสิบของเงินค่าธรรมเนียมดังกล่าว

ข้อ
๖ เงินค่าธรรมเนียมการตรวจแบบแปลนก่อสร้างหรือดัดแปลงอาคารที่หักไว้ให้ตามข้อ
๕ ให้นำมาจัดสรรเป็นเงินค่าตอบแทนการตรวจแบบแปลนก่อสร้างหรือดัดแปลงอาคารแก่เจ้าหน้าที่ผู้ตรวจแบบแปลนก่อสร้างหรือดัดแปลงอาคารหรือนายช่างหรือนายตรวจในอัตราร้อยละที่เท่ากัน

ข้อ
๗ เงินค่าตอบแทนการตรวจแบบแปลนก่อสร้างหรือดัดแปลงอาคารดังกล่าว
ให้เบิกจ่ายจากเงินรับฝากจากการหักเงินค่าธรรมเนียมการตรวจแบบแปลนก่อสร้างหรือดัดแปลงอาคาร

ข้อ
๘ ให้นายกองค์การบริหารส่วนตำบลห้วยแกมีหน้าที่รักษาการให้เป็นไปตามข้อบัญญัติองค์การบริหารส่วนตำบล
และให้มีอำนาจออกคำสั่ง ระเบียบ
หรือหลักเกณฑ์เพื่อดำเนินการตามข้อบัญญัตินี้ได้ตามที่เห็นสมควร


ประกาศ ณ วันที่ ๕
กุมภาพันธ์ พ.ศ. ๒๕๕๘
สมชาย ขาวภา
นายกองค์การบริหารส่วนตำบลห้วยแก





ปริยานุช/จัดทำ
๒๙ ธันวาคม
๒๕๕๘

วริญา/ตรวจ
๔ มกราคม ๒๕๕๙









[๑] ราชกิจจานุเบกษา
เล่ม ๑๓๒/ตอนพิเศษ ๓๓๘ ง/หน้า ๕๗/๒๒ ธันวาคม ๒๕๕๘